All Blacks se afrigter Steve Hansen meen Bismarck se rooi kaart was regverdigBismarck du Plessis loop soos ‘n stoomtrein deur Dan Carter. Foto: Getty Images Die All Blacks se afrigter, Steve Hansen, beweer die skeidsregter, Romain Poite, was reg om die Bokke se haker, Bismarck du Plessis, van die veld af te jaag vir vuilspel. Du Plessis het die 17de minuut ‘n geelkaart gekry vir ‘n skouerlopie op die All Blacks se losskakel, Dan Carter. Toe ‘n tweede geelkaart in die 43ste minuut uitgepluk word, is dit outomaties verander in ‘n rooie. Du Plessis het met die bal op die All Blacks se Nr.6-flank, Liam Messam, afgestorm en hom met die elmboog op die keel gestamp. Kykweer aksieskote het gewys dat nie een van die twee insidente ‘n geelkaart verdien het nie en dat Poite heeltemal die kluts kwyt was. Desnieteenstaande moes die Bokke vir 47 minute met 14 manne speel weens Poite se interpretasie van die insidente en sy onvermoë om die reël met die insident te verbind. Hansen het op die nabetragtingsvergadering die twee insidente probeer wegpraat en regverdig. Hoe hy dit oor sy hart gekry het om te erken dat Du Plessis ongelukkig was om ‘n geelkaart vir die eerste insident te kry bly ‘n raaisel, want sy mantel het vinnig omgeswaai toe hy bevestig het dat die Fransman reg was met sy tweede geelkaart beslissing. Klaarblyklik glo Hansen werklik dat die All Blacks die oorwinning op hul eie reggekry het. “Dit was ‘n mal toetswedstryd en jy sal altyd sulke oomblikke hê,” het Hansen gesê. “Die skeidsregter moet sulke beslissings in die omstandighede neem.” ‘”Bismarck was ‘n klein bietjie ongelukkig om ‘n geelkaart te kry vir sy duikslag op Dan, maar dis rugby, jy moet daarmee saamleef,” het hy gesê en verwys na die All Blacks se eie twee geelkaarte in die tweede helfte. Dit beklemtoon egter die feit dat Bismarck se eerste geelkaart ‘n reusefout was en dat die tweede (die rooie) nie toegeken sou gewees het as dit nie vir Poite se eerste mistasting was nie. Hansen het ook gesê dat die lopie op Messam ‘n onmiddellike afstuur geregverdig het. “Kom ons stuur weg van die beroof af,” het hy gesê. “Ek dink nie dis wettig om iemand met die elmboog teen die keel te slaan nie. Die skeidsregter kon vir hierdie voorval op sy eie ‘n rooikaart uitgedeel het,” het Hansen gesê. Die Bokke se afrigter, Heyneke Meyer, wou nie die skeidsregter se beslissings as rede vir sy span se nederlaag aangee nie. “As jy begin verskonings maak namens jou span, begin die span ook verskoning maak. Daar was baie dinge wat nie goed genoeg was nie, selfs nie toe ons 15 spelers gehad het.”